text: La 2a Mostra d'Entitats de Solidaritat i Cooperació aplegarà prop d'una trentena d'entitats que treballen a la ciutat
  Data Noticia : 15/09/2011
  Durant la jornada de diumenge, tindrà lloc la 2a Mostra d'Entitats de Solidaritat i Cooperació organitzada per l'Ajuntament de Sabadell i el Consell de Solidaritat i Cooperació. Des de les 11 del matí i fins a les 8 del vespre, les entitats organitzen activitats per donar a conèixer la seva feina a la plaça del Doctor Robert, el passeig de la Plaça Major i la Rambla.
  Quim Carné, regidor de Drets Civils i Ciutadania, ha comentat en la roda de premsa d'aquest migdia que "aquesta mostra d'entitats és important perquè la ciutadania prengui consciència de les diferents entitats solidàries que treballen a la ciutat, com també l'intercanvi entre elles". Carné també ha destacat que "el primer any vam comptar amb 27 entitats i aquest any amb 33 entitats inscrites".
  Josep Masip, president de l'assemblea local de la Creu Roja a Sabadell, ha declarat que el "món passa per un moment molt difícil i només de manera global trobarem solucions" i ha comentat la importància d'incidir en elements de governança i participació globals. Finalment, Agustín Lorca, representant de l'entitat Xarxa Sabadell Colòmbia, ha explicat diferents actes de la trobada de diumenge com la gimcana que comptarà amb la participació de totes les entitats de la mostra.
  La Mostra s'obre sota el lema "Per la crisi global... Solucions globals! Cooperem junts per eradicar la pobresa al món", amb l'objectiu de promoure la consciència global de la ciutadania i la necessitat de dur a terme canvis estructurals en l'àmbit local, mitjançant el compromís i l'acció dels ciutadans, i amb la finalitat de transformar les causes que generen els desequilibris entre el Nord i el Sud.
  A més de la mostra d'entitats que estarà present durant tota la jornada, també s'oferiran un seguit d'activitats, incloent-t'hi una gimcana.
  A 2/4 de 12 s'explicaran contes a la Haima, provinents de l'Amazònia peruana a càrrec del Grup de Contes Solidaris de la Lliga dels Drets del Pobles; a 2/4 d'1 hi haurà un espectacle infantil amb el nom de "Diades dels contes del món" a càrrec de l'Associació Comsoc-Comunicació Social; a les 13 hores serà el torn de "l'aigua del poder" un espectacle de carrer a càrrec de l'associació Catalana d'Enginyeria sense Fronteres.
  Les activitats a la tarda comencen a 2/4 de 6 amb una nova sessió de contes a la Haima, en aquesta ocasió protagonitzats per dones a càrrec d'Educació Sense Fronteres a càrrec de la Fundació Sid Moskitia. També a 2/4 de 6 hi haurà l'espectacle de carrer a càrrec de l'Associació Catalana d'Enginyeria sense Fronteres; i a les 6 de la tarda El Ciervo Teatre oferirà l'espectacle Per què no hi participes?.
  A les 7 de la tarda es procedirà a fer la lectura del manifest i tot seguit es farà un cercle que dansi per un món just i en pau amb el Taller de danses circulars de l'entitat Xarxa Sabadell Colòmbia; a 2/4 de 8 hi haurà una batucada a càrrec de Batukats de l'Ala amb el nom de "Piquem ben fort contra la pobresa!" i, finalment, hi haurà una enlairada de globus sota el títol de "Deixem volar els nostres somnis contra la pobresa al món". A les 8 del vespre, com a acte final hi haurà la foto grupal de la gimcana.
  Una de les novetats de la Mostra d'aquest any i una de les activitats que requerirà més coordinació i participació entre totes les entitats és la "Gimcana Sabadell amb els Objectius del Mil·lenni, una activitat permanent de la jornada adreçada a tota la ciutadania.
  Pel que fa a les entitats a la Mostra hi participen un total de 33 entitats locals: Fundació Sid Moskitia, Fundació Quetzal, Casal Cubà, Fundació Main, Associació Okapi, Tanu, Lliga dels Drets dels Pobles, Ayuda directa, Vols-Voluntariat Solidari, Fundació Vicente Ferrer, Associació Share, Xarxa Sabadell Colòmbia, Associació Anak, Associació Wafae, Sindicalistes Solidaris, Creu Roja, Educació Sense Fronteres, Intermón Oxfam, Fundació Pau i Solidaritat, Associació Anantapur, Associació Vida i Pau, Solidaris amb el poble Sahrauí, Sabadell Acull Infants Sahrauís, Scai, Mans Unides, Associació Anaruz, Xarxa de l'Observatori del Deute de la Globalització, Agermanaments Sense Fronteres, Associació Latinoamericana de Sabadell, Fiare, Famílies sense fronteres per la Infància, CCONG Ajuda al Desenvolupament, Sathi Sansar.